સામાન્ય રીતે પક્ષની ઉચ્ચ સ્તરીય બેઠક હોય તો નરેન્દ્ર મોદી બેઠકમાં ભાગ લેવા દિલ્હી જતા હોય છે, પરંતુ હવે ચિત્ર પલટાયું અને BJP હાઈકમાન્ડ ગાંધીનગરમાં મોદી સાથે ચર્ચા કરવા આવ્યું છે. છેલ્લા ત્રણેક દિવસથી ગાંધીનગરમાં નરેન્દ્ર મોદીના નિવાસસ્થાને ‘મોદી દરબાર’માં એક પછી એક રાજકીય અગ્રણીઓ તેમની મુલાકાતે આવી રહ્યા છે. પહેલાં છત્તીસગઢના મુખ્ય પ્રધાન રમણસિંહ, એ પછી નૅશનલ પીપલ્સ પાર્ટીના ફાઉન્ડર પી. એ. સંગમા તેમ જ BJPના પૂર્વ અધ્યક્ષ નીતિન ગડકરીએ નરેન્દ્ર મોદીની મુલાકાત લીધી હતી અને ગઈ કાલે BJP અધ્યક્ષ રાજનાથ સિંહ અને રાજ્યસભામાં વિરોધ પક્ષના નેતા અરુણ જેટલી નરેન્દ્ર મોદીને મળવા ગાંધીનગરમાં તેમના નિવાસસ્થાને આવી પહોંચ્યા હતા. BJPના હાઈકમાન્ડસમા આ નેતાઓ દિલ્હીમાં નહીં, પરંતુ સામે ચાલીને ગાંધીનગરમાં નરેન્દ્ર મોદીને મળવા આવ્યા એ બાબત પક્ષમાં મોદીના વધેલા કદનું ઉત્તમ ઉદાહરણ કહી શકાય.